Doi sirieni au încercat să intre ilegal în România, ascunși pe osia unui TIR.
Cetățenii au vârsta de 20 și 26 de ani. Șoferul TIR-ului a fost plătit cu câte 1.000 de euro pentru a-i prelua pe cei doi sirieni. Bărbații s-au ascuns deasupra osiei semiremorcii.
Polițiștii de Frontieră au transmis că vineri dimineață, la Punctul de Trecere Calafat s-a prezentat, pentru efectuarea formalităţilor, un cetăţean turc. Bărbatul, vârstă de 42 de ani, conducea un autocamion. Documentele de însoţire a mărfii arătau că șoferul transporta fructe din Turcia pentru o societate din Franţa. În urma controalelor efectuate, poliţiştii de frontieră au descoperit, într-un compartiment de depozitare situat deasupra osiei semiremorcii, doi bărbaţi. Poliţiştii au stabilit că aceştia sunt cetăţeni sirieni, în vârstă de 20 și 26 de ani. Aceştia au declarat autorităţilor faptul că, în timp ce se aflau într-o parcare din oraşul Sofia, Bulgaria, s-au urcat în mijlocul de transport având acceptul şoferului, căruia i-au plătit fiecare câte 1.000 de euro. Cei doi străini intenţionau să ajungă într-o ţară din vestul Europei.